WHA บวก 4.08% ราคามี upside น่าสนใจหลังกังวลปรับโครงสร้างบริหารมากไป
WHA บวก 4.08% ราคามี upside น่าสนใจหลังกังวลปรับโครงสร้างบริหารมากไป
20 พ.ย. 2558

ผู้สื่อข่าวรายงานว่า บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ณ เวลา 11.18 น. ราคาอยู่ที่ระดับ 3.06 บาท บวก 0.12 บาท หรือ 4.08% ด้วยมูลค่าซื้อขาย 232.38 ล้านบาท
บล.โนมูระ พัฒนสิน ระบุในบทวิเคราะห์ฯวันนี้ (20 พ.ย.) ว่า มีมุมมองเป็นกลางสำหรับหุ้น WHA ด้วยราคาเป้าหมาย 3.71 บาท หากเทียบกับราคาปัจจุบันมองว่ามี upside น่าสนใจ จากที่ตลาดอาจกังวลต่อประเด็นของการเปลี่ยนตำแหน่งผู้บริหาร และนามสกุลของผู้บริหารมากเกินไป โดยในด้านของปัจจัยพื้นฐานบริษัทยังมีแรงกดดันจากประเด็นของการขายทรัพย์ฯ และชำระหนี้เงินกู้จากการซื้อกิจการอยู่
จากการลดลงของราคาหุ้น WHA ในช่วง 2 วันกว่า 10% นั้น คาดมาจากความกังวลของตลาดต่อสถานการณ์ของบริษัท ที่มาจากประเด็นของผู้บริหาร ซึ่งเรามองว่าตลาดมีความกังวลมากเกินไป จากผู้บริหารเดิมทั้ง 2 ท่าน คือ นพ.สมยศ และ นางจรีพร ยังคงมีบทบาทในการบริหารบริษัท โดยนางจรีพรได้เลื่อนขึ้นมาเป็นประธานเจ้าหน้าที่บริหาร และ นพ.สมยศดำรงตำแหน่งเป็นประธานคณะกรรมการ กรรมการ และกรรมการบริหารของบริษัท
ทั้งนี้ การแต่งตั้งผู้บริหารของบริษัทต้องมาจากที่ประชุมคณะกรรมการซึ่งหากมีประเด็นอย่างที่ตลาดกังวลเชื่อว่าตำแหน่งของผู้บริหารทั้ง 2 ท่านคงไม่เป็นอย่างปัจจุบัน และธุรกิจด้านนิคมฯ และคลังสินค้ามีจุดสำคัญในด้าน location ซึ่งไม่ใช่จุดที่จะเปลี่ยนแปลง หรือทดแทนได้ง่าย
ทั้งนี้ จากราคาปิดเมื่อวานที่ 2.94 บาท/หุ้น มองว่ามีความน่าสนใจจากที่เฉพาะมูลค่าในส่วนของ HEMRAJ เพียงอย่างเดียวจะอยู่ที่ 3.11 บาท/หุ้น
 